Jumwa phiili njuwa looveva,
anakhiyoni akusanyeyiye milako ziri zoofukiwa,
mwaasa wa owoova mayaahuuti,
Yinsa khuvira khweemela vakatthi vaya khuri:
“Heeri yiiye vamote na mweeyo!”
Alupiyeevo vitthu epile khuwaathoonyeza makhono awe na pavu yawe.
Anakhiyoni apale khwiiya ofurahi paata ya omoona Mbwana.
Yinsa khulupa theenya yoori:
“Heeri yiiye vamote na mweeyo!
Nkhama etthiipo Paapa akirumiyeeyo,
na miiyo kinuurumani mweeyo.”
Paata ya olupa toowo khuwaavitelela khuri:
“Mwipokhere Rooho Ttakatthiifu.
Amana mwiswaamihi twampi za ntthu,
twampi zaya epo eniiya zooswamihiwa,
ila amana mwihiswaamihi khazinswamihiwa.”
Yinsa onimpuwelela Tome
Tome,
aniitthiwaaye Maphapo,
mmote wa anakhiyoni apale khumi na awiri,
kaari vamote na anakhiyoni wakathi Yinsa awaapuweleliyeevo.
Anakhiyoni apale akina khumuuza yoori:
“Namoona Mbwana!”
Ila ye khuri:
“Miiyo noohooni mmakhono ye alama za misumari,
kitthaamo yaala yaka mphule aakhomeliweemo,
na kittha nkhono aka mpavu mwawe,
hatha vattitthiiru akinkhupali!”
Paata ya ovira siikhu naane anakhiyoni awe khurutela okusanyeya nttumphule theenya na Tome aarivo.
Milako ziri zoofukiwa,
Yinsa khuta khweemela vakatthi vaya khuri:
“Heeri yiiye vamote na mweeyo!”
Aphano Yinsa khumuuza Tome yoori:
“Otthe yaala yawo apha,
na woone makhono aka,
na wookole nkhono awo ottheele pavu yaka.
Ohiiye nanhikhupali,
ila wiiye namakhupali.”
Tome khujipu araka:
“Mbwana aka na Nluku aka!”
Yinsa khumuuzela yoori:
“Mwaasa wa okoona,
wakhupali?
Ooparikhiyiwa pi apale ahooneeni ila khukhupali.”
Yinsa khuretta alama za minjuza kiina zinkizene vakatthi wa anakhiyoni zihaatikhiweenimo nkithaapu mphu.
Ila epi zaatikhiwa yoori mweeyo mwikhupali yoori Yinsa ti Al-Masiihu,
Mwaana wa Nluku na yoori amana mwinkhupali mwiiyane ohaayi khwa nzina lawe.